DA Den Europæiske Unions Tidende CE 78/133

(2004/C 78 E/0135)

SKRIFTLIG FORESPØRGSEL E-2605/03

af Elizabeth Lynne (ELDR) til Kommissionen

(28. august 2003)

Om: Anerkendelse af kvalifikationer for sproglærere

Er Kommissionen bekendt med, at en britisk engelsklærer, der har alle de nødvendige kvalifikationer og erfaring med undervisning i Det Forenede Kongerige, skal bestå den franske CAPES-eksamen (Certificat d'aptitude pédagogique à enseignement de second degré, en meget vanskelig eksamen, især for en udlænding) for at kunne opnå ansættelse som lærer på fuld tid i det franske uddannelsessystem?

Er dette ikke i strid med Rådets direktiv 89/48/EØF (1) af 21. december 1988 om indførelse af en generel ordning for gensidig anerkendelse af eksamensbeviser for erhvervskompetencegivende videregående uddannelser?

Vil det foreslåede direktiv om anerkendelse af erhvervsmæssige kvalifikationer (2) fjerne denne uregelmæssighed, især når henses til, at franske lærere kan undervise i Det Forenede Kongerige uden en sådan tillæg seksamen?

Supplerende svar afgivet på Kommissionens vegne af Frederik Bolkestein

(9. januar 2004)

Kommissionen har analyseret konsekvenserne af Domstolens dom af 9. september 2003 i sag C-285/01 »Isabel Burbaud« om ansættelse af fuldt kvalificerede lærere fra andre medlemsstater i den offentlige sektor i Frankrig. Dommen drejer sig om hospitalsdirektører. I Frankrig fastansættes hospitalsdirektører i den offentlige forvaltning på grundlag af en udvælgelsesprøve, som giver adgang til en uddannelse ved »École nationale de la santé publique«. Domstolen fandt, at det ikke er i overensstemmelse med fællesskabslovgivningen, at fuldt kvalificerede hospitalsdirektører fra andre medlemsstater, skal deltage i en udvælgelsesprøve som den, der omtales i dommen. Domstolen bemærkede, at ansættelsesmetoden er udformet således, at der ikke kan tages hensyn til særlige kvalifikationer i hospitalledelse, som ansøgere fra andre medlemsstater har opnået, og det kan afholde disse ansøgere fra at udøve deres ret til fri bevægelighed som arbejdstagere.

Kommissionen er af den opfattelse, at denne retspraksis i princippet også kan finde anvendelse på lærere, da de i Frankrig også ansættes på grundlag af en udvælgelsesprøve, der giver adgang til uddannelse ved »Instituts Universitaires de Formation des Maîtres«.

Det bør bemærkes, at Domstolen ikke udelukker muligheden af at kræve, at fuldt kvalificerede ansøgere fra andre medlemsstater deltager i en udvælgelsesprøve for at få arbejde i den offentlige sektor. Domstolen finder ikke, at dette krav er i strid med direktiv 89/48/EØF, da direktivet ikke omhandler valget af de udvælgelses- og ansættelsesprocedurer, der skal anvendes ved besættelse af stillinger, og ikke kan påberåbes til støtte for et krav om faktisk at blive ansat. Domstolen har dog fastslået, at fuldt kvalificerede migranter ikke kan tvinges til at bestå en udvælgelsesprøve for at få adgang til en uddannelse. Derfor mener Kommissionen, at Frankrig skal ændre sin ansættelsesordning for kvalificerede lærere fra andre medlemsstater. Kommissionen vil kontakte de franske myndigheder med henblik på at sikre, at Frankrig følger Domstolens retspraksis.

Forslaget til et nyt direktiv om anerkendelse af erhvervsmæssige kvalifikationer indeholder ingen bestemmelser om dette.

(1) EFT L 19 af 24.1.1989, s. 16.

(2) KOM(2002) 119 endelig udg.